Is-sena 2016 kienet waħda li l-Ministru għat-Turiżmu Edward Zammit Lewis iddeskriva f'diskors li għamel ftit tal-ġimgħat ilu bħala waħda li fiha rajna riżultati straordinarji. Fil-fatt, dawn ir-riżultati qabżu anke l-aspettattivi pożittivi li diġà kellu l-Gvern hekk kif, fl-ewwel ħames xhur ta' din is-sena, rajna żieda ta' 11% fl-ammont ta' turisti li żaru pajjiżna meta kkumparat mal-istess perjodu tal-2015. Aspett dejjem aktar importanti ta' dan is-settur huma l-boutique hotels. Dan it-tip ta' lukandi joffru atmosfera intima b'servizzi aktar personalizzati minn dawk li wieħed ġeneralment jara fl-lukandi akbar. Il-kunċett ta' boutique hotels ikkumplimenta b'mod tajjeb l-għan tal-Gvern preżenti li jattira aktar turiżmu ta' kwalità li tkompli tegħleb l-isfida tal-istaġjonalità ta' pajjiżna. Il-gazzetta KullĦadd tkellmet mas-CEO tal-Awtorità Maltija tat-Turiżmu (MTA) Paul Bugeja biex tifhem aħjar x'impatt qegħdin ikollhom dan it-tip ta' lukandi fuq l-ekonomija Maltija u x'inhi t-triq 'il quddiem biex is-settur tal-akkomodazzjoni ta' kwalità jkompli jikber. Figuri rekord Bugeja spjega li f'pajjiżna kulħadd jaqbel li qegħdin ngħixu żminijiet pożittivi għas-settur tat-Turiżmu. Huwa tenna wkoll li, bħalma kienet ta' qabilha, din is-sena qed tkun waħda eċċezzjonali għat-turiżmu f'pajjiżna; suċċess li ġie sostnut mill-fatt li esperjenzajna riżultati tajbin ferm fix-xhur xitwin. "Dan kollu qed jgħin biex waħda mill-isfidi prinċipali għall-avvanz ta' din l-industrija, jiġifieri l-isfida tal-istaġjonalità, qed tiġi indirizzata b'suċċess. Ħidma mmirata lejn sfida ewlenija oħra fit-turiżmu – dik li nattiraw aktar turisti ta' kwalità lejn pajjiżna – ukoll qed tħalli l-frott mixtieq." Bugeja sostna li fil-qasam tal-akkomodazzjoni, il-boutique hotels jilħqu dawn iż-żewġ oġġettivi prinċipali, u l-Awtorità Maltija għat-Turiżmu b'mod pożittiv qed tara livell ogħla fl-industrija turistika biż-żjieda tal-lukandi boutique, kemm fil-bliet kif ukoll fl-irħula madwar il-Gżejjer Maltin. Jirriżulta wkoll li t-turiżmu qed jinfirex u mhux ikun iffukat fi ftit postijiet biss. "Id-domanda għall-akkomodazzjoni f'lukandi ta' dan it-tip dejjem qed tiżdied u huwa ta' pjaċir u ta' sodisfazzjon li ħafna imprendituri qed jirrikorru għall-investiment sostanzjali ta' dan it- tip ta' prodott," saħaq Bugeja. Huwa qal ukoll li, għalkemm m'hemmx persentaġġi speċifiċi dwar l-okkupanza f'lukandi boutique, il-medja annwali ta' okkupanza fil-lukandi f'pajjiżna hija ta' bejn 70% u 80%. "B'dawn ic-ċifri nassumu li f'lukandi boutique hemm l-istess livell ta' okkupanza, jekk mhux aktar, peress li jinkludu numru iżgħar ta' kmamar." Bugeja spjega li jekk inħarsu lejn in-numri naraw li, bejn l-2013 u l-2016, mill-MTA għaddew madwar 82 proġett li għandhom il-potenzjal li jsiru boutique accommodation. Għaxra minn dawn jinsabu f'Għawdex. Jekk wieħed iqabbel din il-figura mat-tliet snin ta' qabel, jiġifieri mill-2010 sal-2012, isib li n-numru ta' proġetti kien jammonta għal madwar 30. "Din il-qabża hija frott tat-tkabbir tal-ekonomija f'pajjiżna li għaddejja b'ritmu tajjeb ħafna," tenna s-CEO tal-Awtorità Maltija tat-Turiżmu. Investiment konsiderevoli L-aktar lokalitajiet li fihom qegħdin jintalbu permessi għall-ftuħ ta' boutique hotels huma l-Belt Valletta, ir-Rabat, l-Isla, il-Birgu, Bormla, l-Imdina, iż-Żejtun u Tas-Sliema u l-indikazzjonijiet qegħdin juru b'mod ċar li dawn l-investimenti qegħdin jikkontribwixxu għar-riġenerazzjoni ta' dawn il-lokalitajiet. "Is-settur privat qed jinvesti b'mod konsiderevoli f'dan it-tip ta' lukandi u huwa ta' pjaċir kbir li wieħed jinnota li ħafna minn dawn il-binjiet huma restawr ta' bini antik abbandunat li żgur jirrikjedi ammont sostanzjali ta' xogħol u investiment. Dan jagħtina sodisfazzjon li l-wirt storiku ta' pajjiżna qed ngħixuh fl-industrija tat-turiżmu u l-viżitaturi barranin jistgħu jgawdu u jkunu parti minn dan il-ġawhar storiku," tenna Bugeja. B'konsegwenza ta' dan il-fatt, l-MTA hija tal-fehma li dan it-tip ta' lukandi qegħdin jikkontribwixxu fl-ekonomija ta' pajjiżna u jagħtu l-opportunità li l-benefiċċju ekonomiku mit-turiżmu jinfirex b'mod aktar wiesa'. Sadanittant, l-Awtorità ħadet u qed tieħu diversi inizjattivi biex jiġi inċentivat l-investiment fil-boutique hotels. Fost l-oħrajn, hija qiegħda taħdem fuq politika dwar l-iżvilupp fl-Urban Conservation Areas (UCA). Fl-istess waqt, il-liġi l-ġdida li ġiet riveduta, qed timxi 'l quddiem u tirrikkonoxxi b'mod uffiċjali dan it-tip ta' akkomodazzjoni. Fir-rigward ta' Għawdex, il-pjan huwa simili u jimxi bħal dak ta' Malta. Bugeja spjega li l-Awtorità qiegħda tħeġġeġ lis-settur privat biex ikollu aktar lukandi ta' dan it-tip għax id-domanda mit-turisti kulma tmur qed tkompli tiżdied. Huwa saħaq li dan jassigura livell għoli u ta' kwalità. Sadanittant, l-MTA qiegħda tantiċipa li, jekk kollox jibqa' sejjer bir-ritmu preżenti, pajjiżna għandu jkollu aktar lukandi ta' dan it-tip u d-domanda mit-turisti tkompli tiżdied, dejjem jekk inżommu livell għoli u ta' kwalità. "Dawn ir-riżultati jikkommettu u jagħtu aktar kuraġġ lil min hu involut fit-turiżmu, fejn dan is-settur huwa l-mutur tal-ekonomija Maltija. Din it-triq qed twassal għal suċċess bla preċedent f'dan is-settur li jixpruna wkoll suċċess f'oqsma oħra, partikolarment fi tkabbir ekonomiku, f'żieda fl-impjiegi, f'aktar investiment fl-industrija u fin-negozji, u aktar flus fil-but u kwalità ta' ħajja aħjar għall-familji Maltin u Għawdxin," temm jgħidilna Bugeja. KARATTERSTIKI TA' BOUTIQUE HOTEL – Numru żgħir ta' kmamar; normalment mhux aktar minn 100 kamra – Jinsabu f'bini ta' preġju storiku jew arkittettoniku – Atmosfera aktar intima minn dik li jkun hemm f'lukandi kbar – Servizz personalizzat għall-gosti ta' kull klijent